Klasaksie teen Ford op padFoto: ’n Skermskoot uit eNCA se regstreekse uitsending van die mediakonferensie. Die familie van Reshall Jimmy, die man wat in Desember 2015 in sy Ford Kuga in Wildernis in die Wes-Kaap doodgebrand het, gaan ŉ klasaksie teen Ford SA instel. Dit kom te midde van berigte dat nog ŉ Ford Kuga vanoggend in Johannesburg in die ry aan die brand geslaan het. Ford SA het gister amptelik die sowat 4 500 Ford Kuga 1,6-liter EcoBoost-sportnutsvoertuie wat tussen Desember 2012 en Februarie 2014 in Spanje gebou is, herroep. Jimmy se broer en suster, Kaveen en Renisha, en hulle regsverteenwoordiger, Rod Montano, het die media vanoggend in Pretoria tydens ‘n geleentheid van die Nasionale Persklub toegespreek. Die familie, wat ŉ Facebook-groep vir bekommerde Kuga-eienaars gestig het ná hulle broer se dood, het reeds 31 klagte aan die Nasionale Verbruikerskommissie oorhandig. Montano het gesê die uitstaande klagte van die 47 brandvoorvalle wat op die groep gedokumenteer is, sal ook ingevorder word vir die beoogde regsgeding en aan die verbruikerskommissie oorhandig word. Renisha en Kaveen het nie mooi broodjies gebak oor sekere van die uitsprake wat Ford SA se bestuur gister tydens die herroeping gemaak het nie. “Ek verstaan nie hoe die herroeping verskil van die veiligheidsinspeksies wat sedert Desember gedoen word nie. Kuga-eienaars het toe ook hul motors vir die nodige herstelwerk ingeneem en brande het steeds in die enjins ontstaan. Die Kuga moet volgens my heeltemal van die pad verwyder word,” het Renisha gesê. Sy het ook die verbruikerskommissie aangevat omdat dit moeilik is om klagte by die kommissie te lê. “Die kommissie en ombudsman vir die motorbedryf het talle Kuga-eienaars van bakboord na stuurboord gestuur. In sommige gevalle is die bekommerde eienaars terugverwys na Ford wat hulle weer na hulle eie versekering verwys het,” het Renisha gesê. Tervor Hattingh, woordvoerder van die verbruikerskommissie, het tydens die mediakonferensie verduidelik dat daar seker prosesse is wat gevolg moet word indien ŉ verbruiker ŉ formele klagte by die kommissie wil lê. “Die prosesse is om te verseker dat daar genoegsame bewyse is om die saak na die hof te neem, indien dit moet. Die kommissie het eenvoudig net nie genoeg hulpbronne om elke telefoonoproep en e-pos op te volg nie.” Hattingh het gesê die verbruikerkommissie sal wel nou ŉ onafhanklike ondersoek van stapel stuur met al die bewyse wat hulle van die publiek en die Jimmy-familie ontvang het. “Kuga-eienaars kan steeds ŉ klagte by die kommissie lê of ŉ siviele saak instel, al is die voertuig herroep,” het hy gesê. In tussen smag die Jimmy-familie na afsluiting. “Dit sal gebeur wanneer Ford verantwoordelikheid neem vir al die brande en amptelike verskoning aan ons ma vra. Ons as familie moet sedert Reshall se dood die gebeure byna daagliks herleef. Dit is tyd dat Ford besef Suid-Afrikaanse lewens is net so belangrik soos die lewens van Amerikaners. Ons het net soveel Kuga-brande gehad as wat in Louisville in die VSA plaasgevind het en die motor is daar aan die mark onttrek,” het Kaveen gesê. Shaun Tompson, ŉ Kuga-eienaar van Vanderbijlpark, reken hierdie is beslis nie die einde van Ford SA se probleme nie. “Ford sê die Jimmy-saak is uniek en nie verwant aan die ander brandvoorvalle nie omdat die brand deur ŉ elektriese fout veroorsaak is. My Kuga het in September 2015 weens ŉ elektriese fout op die stelsel wat die sitplek verskuif, vlamgevat en in my motorhuis begin brand.” Tompson se Kuga is egter ŉ 1,5-turbo wat nié deur die herroeping geraak is nie. Hy het gesê hy weet van minstens nog een 1,5-Kuga wat uitgebrand het. “As ons nie hierdie Facebook-groep begin het nie, sou Ford eenvoudig die hele saak net onder die mat ingevee het. Ford sê daar word dinge van die maatskappy gesê, maar dit is feite. Die hele saak is bitter swak gehanteer veral as ŉ mens in ag neem dat Ford reeds jare weet van verskeie brandvoorvalle oorsee en tog steeds besluit het om die Kuga plaaslik in die mark in te stoot.” Vivienne Jordaan, ŉ Kapenaar wie se Kuga binne ŉ halfuur in November 2016 op die R300 uitgebrand het, het gesê sy het reeds haar dokumentasie en bewyse vir die regsgeding aan Montano oorhandig. “Dit gaan beslis nie oor geld nie, my versekering het reeds uitbetaal en ek het reeds ŉ ander motor. Ek ondersteun die Jimmy-familie ten volle in hierdie regsgeding. Die Kuga moet eenvoudig van die pad afgekry word om te verhoed dat nog iemand in die toekoms doodbrand.”